L'Ajuntament de Sagunt destina 31.554,99 euros a millorar instal·lacions esportives
21 de febrer 2017

​![](/media/q4xfbuo3/46_c_miguel-chover-banderas-horizontal_c.jpg)  
  

La Junta de Govern de l'Ajuntament de Sagunt ha aprovat quatre propostes de contractes menors per a la millora de diverses instal·lacions esportives municipals per un total de 31554,99 € (IVA inclòs). Les quatre adjudicacions d'obres aprovades que es duran a terme, dues en el Poliesportiu Municipal i les altres dues en el pavelló Internucli i en la piscina Almudàfer, han sigut les propostes de contracte més avantatjoses per a l'Ajuntament.

El delegat d'Esports, Miguel Chover, ha manifestat que el manteniment de les instal·lacions esportives “**és una de les grans assignatures pendents que este Ajuntament ha tingut històricament i, en este sentit, anem a dedicar tots els nostres esforços i anem a invertir en el manteniment de les instal·lacions perquè tinguen la qualitat que han de tindre de cada als usuaris**”.

La inspecció periòdica realitzada per l'Organisme de Certificació Administrativa de la Generalitat Valenciana (OCA) va detectar diverses anomalies en el pavelló i en el vestuari de les pistes poliesportives Internucli. Malgrat que es van corregir diverses d'eixes anomalies, faltava dotar a les dues dependències d'un subministrament electrònic complementari de reserva, donada la seua condició de locals de pública concurrència. Per açò s'ha aprovat l'adjudicació a l'empresa Francisco Ramón Civera Navarré de l'elaboració d'un projecte de legalització, direcció d'obra i coordinació de seguretat i salut per a la instal·lació de subministrament elèctric complementari del pavelló i les pistes Internucli amb un pressupost de 3.200 € més IVA (3.872 €).

En la piscina Almudàfer es canviarà la cadira grua per a persones amb mobilitat reduïda, ja que la instal·lada actualment no funciona i la seua reparació suposa un cost molt elevat i no garanteix el seu bon funcionament. La instal·lació, que es farà en un termini màxim de 30 dies des de la notificació de l'acord, s'ha adjudicat a l'empresa Cronometra per un import de 7.000 € més IVA (7.700 €).

Els dos contractes restants aprovats són per a la millora de les instal·lacions del Poliesportiu Municipal. D'una banda, amb un pressupost de 10.329,80 € més IVA (12.499,06 €) l'empresa Euronix Metall, S.L. s'encarregarà de la col·locació del paviment esportiu en la sala de musculació com a resultat de la política de millores de les instal·lacions esportives municipals que la Regidoria d'Esports tenia previst dur a terme. D'altra banda l'empresa Imesapi s'encarregarà de substituir la caldera del mateix poliesportiu, ja que la instal·lada actualment ha superat el període de vida útil i es recomana substituir-la. La nova caldera, instal·lació inclosa, costarà 6.185,07 € més IVA (7.483,93 €).

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-destina-31-554-99-euros-a-millorar-instal-lacions-esportives/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-destina-31-554-99-euros-a-millorar-instal-lacions-esportives/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-destina-31-554-99-euros-a-millorar-instal-lacions-esportives/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-destina-31-554-99-euros-a-millorar-instal-lacions-esportives/)